སྤྱིར་སྐུ་ཞེས་པ་འདི་ལ་མདོ་སྔགས་སེམས་གསུམ་གི་གཞུང་སོ་སོའི་ཁོངས་ནས་གསུང་སྲོལ་དུ་མ་ཞིག་ཡོད་མོད་ཀྱང་།སྐབས་འདིར་གསང་ཆེན་མ་རྒྱུད་ཐུགས་རྗེ་ཉི་མའི་རྒྱུད་གསུམ་གྱི་དགོངས་དོན་གཙོ་བོར་བཞག་ནས་འགྲེལ་ན།རྒྱལ་བ་ཀུན་ཏུ་བཟང་པོའི་ཐུགས་དགོངས་རང་འབྱུང་གི་རིག་པ་ཟང་ཐལ་མི་ཤིག་གཡུང་དྲུང་གི་ངོ་བོར་གནས་པ་འདི་ལ་སྐུ་ཞེས་མཚན་གསོལ་དགོས་པའི་རྒྱུ་མཚན་ནི།སྤྱིར་ལུས་ཀྱི་རྣམ་གྲངས་ལ་གཞུང་འདི་ནས་ཆབ་ནག་པས་འདོད་པའི་དབང་པོའི་ལུས་དང་འཕན་ཡུལ་པས་འདོད་པའི་ཡིད་ཀྱི་ལུས་དང་ཆབ་དཀར་བས་འདོད་པའི་རང་རིག་གི་ལུས་དང་དཔོན་གསས་པས་འདོད་པའི་སེམས་ཉིད་ཀྱི་ལུས་དང་བཞི་རུ་གསུངས་ཀྱང་།ལུས་དང་པོ་གཉིས་ནི་ཐ་མལ་གྱི་ལུས་ཡིན་པས་མི་རུང་ལ་འདི་ནི་འོག་མ་གཉིས་ལས་འདས་པའི་གསང་མཆོག་གི་ལུས་ཡིན་པ་དང་རང་རིག་གི་ལུས་ཡིན་པ་ཡེ་ཤེས་ཀྱི་ལུས་ཡིན་པའི་རྒྱུ་མཚན་གྱིས་སྐུ་ཞེས་མཚན་གསོལ་བ་ནི་གཞུང་འདི་རྣམས་ཀྱི་དགོངས་དོན་འཁྲུལ་མེད་ཡིན།དང་པོ་གསང་མཆོག་གི་ལུས་ཡིན་པའི་རྒྱུ་མཚན་ཡོད་དེ།གསང་མཆོག་གི་ལུས་ཞེས་བྱ་བ་གསང་བ་ཆེན་པོ་དགུས་གསང་བའི་ལུས་ཡིན་པ་དང་གསང་བའི་བོན་སྡེ་དགུ་ལས་ཁྱད་པར་དུ་འཕགས་པའི་ལུས་ཡིན་པའི་ཕྱིར་ཏེ།གསང་བདག་གྲུབ་པའི་དབང་ཕྱུག་རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ཀྱིས་མཛད་པའི་མི་ནུབ་ཐིག་ལེའི་འགྲེལ་ལས།གསང་ཆེན་ཞེས་བྱ་བ་རང་འབྱུང་གི་ཡེ་ཤེས་དེ།གསང་བ་ཆེན་པོ་དགུས་གསང་བ་ཡིན་ཏེ།རང་བཞིན་གྱིས་གསང་བས་ཕྱི་རོལ་པས་མི་མཐོང་།ལས་ཀྱིས་གསང་བས་སེམས་ཅན་ཉོན་མོངས་པས་མི་མཐོང་།ཐབས་ཀྱིས་གསང་བས་གྲུབ་མཐའ་གཞན་པས་མི་མཐོང་།ཤེས་རབ་ཀྱིས་གསང་བས་ཐེག་པ་དམན་པས་མི་མཐོང་།མཁའ་འགྲོའི་རྩལ་གྱིས་གསང་བས་སྐལ་མེད་ལ་མི་འཕྲད།གསང་སྔགས་ཀྱི་ནུས་པས་གསང་བས་བདུད་དང་སྲིན་པོས་མི་ཚུགས།ཡེ་ཤེས་ཀྱི་སྟོབས་ཀྱིས་གསང་བས་ཉོན་མོངས་པས་བར་མི་ཆོད།ཐུགས་རྗེའི་མཐུ་ཡིས་གསང་བས་ཞུགས་པ་སྨིན་གྲོལ་དུ་ངེས།ཨ་དཀར་གྱི་དབྱིངས་ཀྱིས་གསང་བས་བོན་གཞན་རྣམས་ཕྱི་ཤར་འགྱུར།དེ་ལྟར་གསང་བ་ཆེན་པོ་དགུས་གསང་བས་ན་གསང་ཆེན་ཞེས་་བྱའོ།གསང་མཆོག་ཅེས་བྱ་བ་གསང་བའི་བོན་སྡེ་དགུ་ལས་མཆོག་ཏུ་གྱུར་པའོ།ཞེས་གསུངས་པ་ལྟར་རོ།གཉིས་པ་རང་རིག་གི་ལུས་ཡིན་པའི་རྒྱུ་མཚན་ཡོད་དེ།རང་རིག་གི་ལུས་ཞེས་བྱ་བ་འདི་ནི་ལྟོས་སྟེ་ཤེས་པའི་རིག་པ་དང་འཐད་པ་སྒྲུབ་པའི་རིག་པ་བྱ་བ་བྱེད་པའི་རིག་པ་དེ་དག་ལས་རྣམ་པར་འདས་པའི་སྟོང་པ་རང་གསལ་གྱི་ཡེ་ཤེས་དེ་ཉིད་ལ་གོ་བ་ཡིན་ཏེ།གཞི་ཡེ་སངས་རྒྱས་པའི་རྒྱུད་ཀུན་གཞི་ཡེ་ཤེས་ལྷུན་གྲུབ་བསྟན་པའི་ལེའུ་གཉིས་པའི་དཀྱུས་ཚིག་ལས།རང་རིག་མངོན་སུམ་ཟབ་དཀར་དོན་ཞུགས་པས།འཇིག་རྟེན་ལུས་མིན་ལུས་མཆོག་རང་རིག་ལུས།ཞེས་དང་།དེ་ཉིད་ལས།མངོན་རྗེས་གཞན་བཞི་དགོས་ནུས་འདིར་ཆུང་ཡང་།ཟབ་དཀར་གྲུབ་མཐའ་རང་རིག་མེད་ཐབས་མེད།ཅེས་དང་།དེ་ཉིད་ལས།འཇལ་བྱེད་རང་རིག་དངོས་ལ་མ་གསལ་ན།དམུ་ལོང་ནམ་མཁའི་མཐའ་ཚོལ་ཇི་བཞིན་ཡིན།ཞེས་གསུངས་པ་ལྟར་རོ།གསུམ་པ་ཡེ་ཤེས་ཀྱི་ལུས་ཡིན་པའི་རྒྱུ་མཚན་ཡོད་དེ།གསང་བདག་གྲུབ་པའི་དབང་ཕྱུག་གིས་མཛད་པའི་མི་ནུབ་ཐིག་ལེའི་འགྲེལ་ལས།ཡང་དག་པའི་ཡེ་ཤེས་ཀྱི་ལུས་ཡིན་པས་ན་སྐུའོ།ཞེས་གསུངས་པ་ལྟར་རོ།